– Meillä on huoli siitä, millaisia käytäntöjä ja keinoja koulutuksen järjestäjät keksivät ahdinkotiloissaan. Kaikkihan alkaa ja loppuu rahaan. Uskon, että tämä on vasta alkua.

Näin sanoo ammattiin opiskelevien Sakki ry:n puheenjohtaja Jasmina Khabbal.

Ammatillisesta koulutuksesta säästettiin kuluvan vuoden budjetissa 190 miljoonaa ja leikkaukset alkavat nyt näkyä. Ongelman on nostanut esiin muun muassa nuorten kanssa töitä tekevä Aleksis Salusjärvi Ylen kolumnissaan.

Lisäksi vuoden 2018 alusta voimaan astuu ammatillisen koulutuksen reformi. Se muuttaa opiskelua yksilöllisempään suuntaan ja enemmän työpaikoilla tehtäväksi.

Lisääntyvä ohjaustarve yhdessä säästöjen kanssa on huono yhdistelmä, sanoo Jasmina Khabbal.

–Ilman riittäviä resursseja on tosi hyvät mahdollisuudet, että tämä uudistus laittaa koko ammatillisen koulutuksen polvilleen. Eli kun tässä tulevassa järjestelmässä opiskelijan ohjaus ja yksilölliset opiskelupolut ovat keskiössä, niin se vaatii todella vahvaa ohjaamista ja opetusta.

"On tosi hyvät mahdollisuudet, että tämä uudistus laittaa koko ammatillisen koulutuksen polvilleen." Jasmina Khabbal, Sakki ry:n puheenjohtaja

Mahdollisuudet hyvään ohjaukseen ovat Khabbalin mukaan nyt heikkenemässä. Esimerkiksi Keski-Uudellamaalla ja Lahden seudulla kahdessa oppilaitoksessa (siirryt toiseen palveluun) säästöjä on haettu korvaamalla opettajia ohjaajilla, jotka ovat halvempia kuin opettajat ja joilla ei ole pedagogista koulutusta.

Yle haastatteli Khabbalin lisäksi neljää Sakki ry:n hallituksen jäsentä. He ovat kokeneet hallituksen ammatilliseen koulutukseen kohdistamat säästöt opinnoissaan monin tavoin.

Roosa Savolainen: Melua ja tietokoneiden puutetta

Roosa Savolaista mietityttävät suuret ryhmäkoot ja säästöt terveydenhuollosta Sasha Silvala/Yle

Asiakaspalvelun ja myynnin merkonomiksi Kotkassa opiskeleva Roosa Savolainen, 18, on käärmeissään valinnaisaineiden ryhmäkokojen paisumisesta:

– Meillä voi olla monta kymmentä opiskelijaa kahdenkymmenen hengen luokassa. Se on vaan väärin. Siellä metelissä ei pysty opiskelemaan, eikä siinä toteudu oikeestaan kenenkään etu.

Kaikille ei myöskään silloin riitä tietokoneita.

Siellä metelissä ei pysty opiskelemaan, eikä siinä toteudu oikeestaan kenenkään etu. Roosa Savolainen, merkonomiopiskelija

Muita Roosan nimeämiä säästöjen vaikutuksia ovat leikkaukset kouluterveydenhuollosta ja uhka terveydenhoidon muuttumisesta maksulliseksi sekä opiskelijakuntatoiminnan leikkaukset.

Etäopiskelun Roosa on kokenut omissa opinnoissaan mielekkääksi.

–Tykkään opiskella itsenäisesti ja omassa rauhassa. Siksi olen tehnyt tosi paljon etänä hommia, eli ei ole täytynyt koulun penkillä istua.

Rico Martikainen: Ruokaa laitetaan opiskelijavoimin

Rico Martikaisen mielestä opettajat ovat nyt kovilla. Sasha Silvala/Yle

Keväällä lappeenrantalaisesta oppilaitoksesta lähihoitajaksi valmistunut Rico Martikainen, 19, kehuu saamaansa koulutusta laadukkaaksi. Hän kuitenkin kertoo oppilaitoksensa irtisanoneen opettajia säästöjen takia. Lisäksi säästöt osuivat ruokailuun.

–Viimeisin muutos oli meidän ruokalassa. Sitä aiemmin pyörittänyt firma korvattiin enemmän opiskelijalähtöisellä toiminnalla, eli kokkiopiskelijat ryhtyivät tekemään ruokaa. Se on vaikuttanut tosi paljon, ruoan laatu on huonontunut.

Laadun heikkenemisestä hän ei syytä opiskelijoita, vaan irtisanomisista johtuvaa vähentynyttä ohjausta.

"Ruoan laatu on huonontunut." Rico Martikainen, lähihoitaja

Erityisen mietteissään hän on opettajien jaksamisesta.

–Kun ihmisiä on irtisanottu ja töitä on lisätty toisille opettajille, tilanne on tullut rankaksi opettajille. Ja jotkut joutuvat lisäksi pelkäämään oman työpaikkansa puolesta. Uskon, että tämä tulee näkymään myös opiskelijoille jollain tapaa.

Pinja Perholehto: Liian monta kokkiopiskelijaa yhdessä keittiössä

Pinja Perholehto arvelee, että erityistuen saaminen voi vaarantua säästöissä Sasha Silvala/Yle

Hyvinkäällä tarjoilijaksi opiskellut Pinja Perholehto, 20 on eniten huolissaan siitä, saavatko kaikki lisätukea tarvitsevat opiskelijat tarvitsemaansa ohjausta. Häntä pohdituttaa myös opetuksen siirtyminen liiaksi työpaikoille ja yhteisöllisyyden heikkeneminen opettajien yt:iden myötä.

"Osa joutuu katsomaan vierestä." Pinja Perholehto, tarjoilija

Säästöjen hän sanoo konkreettisimmin näkyneen kokkien koulutuksessa.

–Kokkiluokissa opetustiloja on vähemmän kuin opetettavia luokkia. Jos pannaan kolme kokkiluokkaa samaan keittiöön, on ahdasta tehdä töitä. Kaikki eivät myöskään pääse itse tekemään. Osa joutuu katsomaan vierestä, mitä tapahtuu.

Otto Arola: Säästöt tuoneet pelon ilmapiiriä

Otto Arola kritisoi säästöjen suuruutta. Sasha Silvala/Yle

Joukon nestori, 25-vuotias lähihoitaja Otto Arola Helsingistä valmistui jo viime vuonna. Hän kiittelee saamaansa monipuolista opetusta, mutta kantaa huolta lähiopetuksen asemasta jatkossa.

–Jos me ei saada laadukasta opetusta, meillä ei ole myöskään tulevaisuudessa laadukkaita työntekijöitä ja hoitajia, jotka tekee tän tulevaisuuden. Jos hoitaja ei ole pätevä, se tuottaa varmasti vaaratilanteita ja lisää kuluja.

"Minusta leikkaukset ovat olleet aivan liian massiiviset uudistuksiin nähden." Otto Arola, lähihoitaja

Tiedossa olleet lähestyvät suursäästöt tuntuivat myös Oton oppilaitoksessa lomautuksina ja yt-neuvotteluina.

–Kyllä ne mun mielestä on selkeästi tuoneet pelon ilmapiiriä. Sanottiin, että iso on tulossa ja täytyy valmistautua siihen, ettei tulevaisuudessa ei ole yhtä helppoa kuin menneisyydessä on ollut. Minusta leikkaukset ovat olleet aivan liian massiiviset uudistuksiin nähden.

Lisäys 26.9. klo 11.37: Tarkennettu Rico Martikaisen kommenttia opiskelijaruokailusta.

Lue myös: Puolet ammattiin opiskelevista nuorista naisista on väsyneitä – "Ehkä tässä ympäristössä luomme enemmän paineita tytöille"

Lue myös: Aleksis Salusjärven kolumni: Ammattikouluissa on käynnissä vaarallinen ihmiskoe (siirryt toiseen palveluun)